Annonce

Samtidig med at festugens bestyrelse har evalueret årets fest 2012 til topkarakter har bestyrelsen også godkendt det nye tema for næste års festuge i 2013.

I år var temaet som bekendt »Big - Size Matters«, men nu har bestyrelsen lagt det angelsaksiske fra sig og går rent dansk med næste års tema, der har fået arbejdstitlen »Tegn på liv«.

Dermed kan man se frem til en festuge næste år, der vil se livet fra mange forskellige sider. Det mener kulturrådmand i Aarhus, Marc Perera Christensen (K), som er meget tilfreds med valget af temaet:

»Det er et spændende tema, som i høj grad lægger op til et børn- og ungefokus, men også til at skabe liv for alle aldre.«

Rådmanden håber, at festugen 2013 vil give børn og unge helt nye oplevelser, og dermed vænne dem til at være kulturbrugere i Aarhus.

»Det har der allerede været mange gode eksempler på i år, bl.a. med byparken, som mange børn garanteret tænker tilbage på med glæde.«

Marc Perera Christensen peger også på, at næste års tema kan give nye oplevelse for kommunens ældste.